《浪淘沙 有所思》
清代·董俞

露重叶无声。微雨秋灯。情深不见更分明。想得焚香垂手立，绣被寒轻。

雁柱不飞筝。锦字谁凭。梦中犹记彩云名。桂影半窗人寂寂，依约三更。

作者简介：清江苏华亭人，字苍水，号樗亭。董含弟。顺治十七年举人。康熙十八年举博学鸿词，未中。诗文与含齐名，时称“二董”。著有《樗亭集》、《浮湘集》、《度岭集》。